Μπιανκέτι, τα κερκυραϊκά αμυγδαλωτά
Στην Κέρκυρα κάθε Χριστούγεννα φτιάχνουν τα μπιανκέτι, ένα είδος αμυγδαλωτού που ζυμώνουν με ολόκληρα μανταρίνια από την ντόπια αρωματική ποικιλία κινόττα.
10 κινόττα ή άλλα μανταρίνια αρωματικά, 400 γρ. ζάχαρη, 700 γρ. αμύγδαλα, κατά προτίμηση Κερκύρας ή άλλα μικρά και αρωματικά ελληνικά αμύγδαλα, ζάχαρη άχνη για επικάλυψη
Για να φτιάξουμε μπιανκέτι, τα κερκυραϊκά αμυγδαλωτά, βυθίζουμε τα αμύγδαλα σε νερό που βράζει για μερικά δευτερόλεπτα.Σβήνουμε τη φωτιά και τα αφήνουμε στο νερό μέχρι να μαλακώσει το φλούδι.Τα σουρώνουμε και, τρίβοντας ελαφρώς το καθένα ανάμεσα στο μεγάλο δάχτυλο και στον δείκτη, αφαιρούμε το φλούδι προσέχοντας να μη γλιστρήσουν και... κόψουν βόλτες στην κουζίνα.Ψήνουμε τα ασπρισμένα αμύγδαλα στον φούρνο, απλωμένα σε ρηχό ταψάκι, για 20 λεπτά στους 160°C (ή όλο το βράδυ στους 50°), ώστε να στεγνώσουν για να τρίβονται καλύτερα, αλλά χωρίς να πάρουν χρώμα.Αφού κρυώσουν, κρατάμε στην άκρη 50 ολόκληρα αμύγδαλα για να στολίσουμε τα μπιανκέτι και τρίβουμε τα υπόλοιπα στον πολυκόφτη, να γίνουν σκόνη.Κόβουμε τα μανταρίνια στη μέση, πάνω από ένα μπολ, για να μαζεύουμε τους χυμούς που ίσως τρέξουν.Αφαιρούμε τα κουκούτσια και τα κρατάμε σε ένα τουλουπάνι.Στη συνέχεια ξεχωρίζουμε τη φλούδα από τη σάρκα.Ρίχνουμε τις φλούδες σε νερό που βράζει για 3 λεπτά. Πετάμε το νερό και επαναλαμβάνουμε τη διαδικασία άλλες δύο φορές. Τις στραγγίζουμε και τις απλώνουμε σε μια πετσέτα για να κρυώσουν και να στεγνώσουν.Παίρνουμε τη σάρκα από τα μανταρίνια και με ψαλίδι αφαιρούμε τα σκληρά κομμάτια λευκής μεμβράνης που βρίσκεται στο κέντρο του φρούτου.Ανακατεύουμε τη σάρκα με τις φλούδες και τον χυμό από το μπολ και τα περνάμε όλα μαζί στον πολυκόφτη, να πολτοποιηθούν.Βάζουμε στη φωτιά μια κατσαρόλα με το μείγμα από τα μανταρίνια, τη ζάχαρη και το τουλουπάνι με τα κουκούτσια και τα αφήνουμε να σιγοβράσουν για περίπου 15 λεπτά. Αφαιρούμε το τουλουπάνι και προσθέτουμε τα αλεσμένα αμύγδαλα, ανακατεύοντας μέχρι που η μάζα να ξεκολλάει από τα τοιχώματα της κατσαρόλας. Εάν δούμε ότι το μείγμα είναι ακόμη υγρό, προσθέτουμε αμύγδαλο τριμμένο.Κατεβάζουμε από τη φωτιά και αφήνουμε το μείγμα να κρυώσει εντελώς. Το πλάθουμε σε μπαλάκια 2,5 - 3 εκ. και τα αφήνουμε να στεγνώσουν περίπου 1 ώρα πριν τα καλύψουμε με ζάχαρη άχνη.Μπήγουμε από ένα τραγανό αμύγδαλο σε κάθε μπιανκέτο.
Αμύγδαλα,Ζάχαρη,Μανταρίνι,Κεράσματα